KTAM เตรียมจ่ายปันผล 7 กองทุนอสังหาฯ
KTAM เตรียมจ่ายปันผล 7 กองทุนอสังหาฯ กว่า 1.8 พันลบ. โดยจะขึ่้นเครื่องหมาย XD วันที่ 23 ก.พ.นี้ กำหนดจ่ายปันผล 15 มี.ค.60 พร้อมออกกองตราสารหนี้ KTFF 131 อายุ 3 เดือน เน้นลงทุนตราสารหนี้ต่างประเทศ เสนอขายถึง 21 ก.พ.นี้
6 มี.ค. 2560

นางชวินดา  หาญรัตนกูล  กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) เปิดเผยว่า  ที่ประชุมคณะกรรมการจัดการลงทุน มีมติจ่ายเงินปันผล 7 กองทุนอสังหาริมทรัพย์ มูลค่ารวมกว่า 1,800 ล้านบาท ประกอบด้วย กองทุนรวมสิทธิการเช่าอสังหาริมทรัพย์ตลาดไท (TTLPF) จ่ายเงินปันผล ครั้งที่ 25 ในอัตรา 0.4505 บาทต่อหน่วย กองทุนรวมสิทธิการเช่าอสังหาริมทรัพย์ ซี.พี. ทาวเวอร์ โกรท (CPTGF) จ่ายเงินปันผล ครั้งที่ 12 ในอัตรา 0.2154 บาทต่อหน่วย พร้อมลดทุนจดทะเบียน ในอัตรา 0.0040 บาทต่อหน่วย รวมจำนวนเงินที่ผู้ถือหน่วยลงทุนจะได้รับ 0.2194 บาทต่อหน่วย
กองทุนรวมอสังหาริมทรัพย์และสิทธิการเช่าไทยคอมเมอร์เชียล อินเวสเม้นต์ ( TCIF ) จ่ายเงินปันผลครั้งที่ 18  ในอัตรา 0.2150 บาทต่อหน่วย   กองทุนรวมอสังหาริมทรัพย์และสิทธิการเช่าไทยโฮเทลอินเวสเม้นต์ ( THIF) จ่ายเงินปันผลครั้งที่ 9 ในอัตรา 0.1448 บาทต่อหน่วย กองทุนรวมอสังหาริมทรัพย์และสิทธิการเช่าดุสิตธานี ( DTCPF ) จ่ายลดทุน ครั้งที่ 1 ในอัตรา 0.1000 บาทต่อหน่วย กองทุนรวมอสังหาริมทรัพย์ไทยรีเทลอินเวสเม้นต์ (TRIF ) จ่ายเงินปันผล ครั้งที่ 15  ในอัตรา 0.2250 บาทต่อหน่วย และกองทุนรวมโครงสร้างพื้นฐาน โรงไฟฟ้าพระนครเหนือ ชุดที่ 1 ( EGATIF) จ่ายเงินปันผล ครั้งที่ 5 ในอัตรา 0.1200 บาทต่อหน่วย
โดยทุกกองทุน จะขึ้นเครื่องหมาย XD ในวันที่ 23 กุมภาพันธ์ 2560 ปิดสมุดทะเบียนในวันที่ 28 กุมภาพันธ์ 2560 จ่ายเงินปันผลในวันที่ 15 มีนาคม 2560  และจ่ายเงินลดทุนสำหรับกองทุนCPTGF และ DTCPF ในวันที่ 16 มีนาคม 2560
นอกจากนี้ บริษัทยังอยู่ในระหว่างการเปิดจำหน่ายกองทุนเปิดกรุงไทยตราสารหนี้ เอฟไอเอฟ 131 ( KTFF 131 ) เสนอขายตั้งแต่วันนี้ถึงวันที่ 21 กุมภาพันธ์ 2560 อายุโครงการ 3 เดือน เน้นลงทุนตราสารหนี้ต่างประเทศ  ประเภทเงินฝากประจำ Bank of  China, Macau Branch อัตราผลตอบแทน 1.80% ต่อปี, China Construction  Bank  (Asia) Corporation Limited  อัตราผลตอบแทน 1.75% ต่อปี, Commercial Bank of Qatar อัตราผลตอบแทน 1.50%  ต่อปี , Agricultural  Bank  of China (Hong Kong Branch ) อัตราผลตอบแทน 1.83% ต่อปี
บัตรเงินฝาก Industrial  and Commercial  Bank of China Limited ( Luxembourg Branch ) อัตราผลตอบแทน 1.75 % ต่อปี   และพันธบัตรรัฐบาลไทย  อัตราผลตอบแทน 1.43% ต่อปี  โดยลงทุนในสัดส่วนสถาบันการเงินละ 18% ยกเว้น เงินฝากประจำCommercial Bank of  Qatar และ พันธบัตรรัฐบาลไทย ลงทุนสถาบันละ 14% ของมูลค่าทรัพย์สินสุทธิของกองทุน โดยมีค่าใช้จ่ายประมาณ 0.25% ต่อปี ดังนั้น ผู้ลงทุนมีโอกาสได้รับผลตอบแทนประมาณ 1.45% ต่อปี ซึ่งกองทุนมีนโยบายการป้องกันความเสี่ยงอัตราแลกเปลี่ยนทั้งจำนวน